Secureanu a început să toarne unde au ajuns banii, dar s-a speriat și s-a răsucit! În dosar apar masoni și directori ai lui Oprescu! Încet, încet, declarațiile și documentele dezvăluie rutele milioanelor de euro furați din Spitalul ”Malaxa”

miercuri, 4 octombrie 2017, 7:03

Strania apariție a unei fundații unde Patriarhul Daniel stă de-a dreapta și generalul Talpeș de-a stânga.

La ultima întâlnire cu procurorii, Secureanu a spus că o parte din sumele delapidate de la Spitalul ”Malaxa” au ajuns la fundația Omenia, cu iz masonic.

Dar apoi el a revenit și a luat totul asupra sa.

Proprietara unei firme care făcea contracte cu spitalul povestește însă cum a fost silită să dea o parte din ”paraîndărăt” sub formă de donații la fundația Omenia.

Unde unul dintre cei care o primeau era chiar Bogdan Popa, directorul cimitirelor de sub Sorin Oprescu, principalul susținător al lui Secureanu.

În stilul său greu de definit, că nu știi dacă vorbește serios sau e doar grandoman, Florin Secureanu spune că dacă s-ar afla aceste lucruri ”România ar sări în aer”.

Iar Minodora Ilie de la ”Omenia” susține că nu e treaba ei să verifice dacă donațiile provin din mită.

”Recunosc însă că am intervenit o dată pentru Florin Secureanu la Sorin Oprescu în prezența a doi generali, unul de la SRI”.

Și le dă și numele!

De Mirela Neag, Răzvan Luțac și Cătălin Tolontan

Una dintre imaginile proiectate de Florin Secureanu despre sine este cea a filantropului.

Epicentrul generozității sale se numește fundația Omenia.

”Omenia” este o creatură bizară.

Generali, magistrați, înalți prelați și politicieni

Fondatoarea sa, Minodora Ilie, o descrie drept ”o binecuvântare pentru români”; pentru alți observatori, fundația Omenia este ”o pseudomasonerie bazată pe trafic de influență”.

Condusă de un Consiliu Director format din Patriarhul Daniel în stânga Minodorei Ilie și de fostul general Ion Talpeș în dreapta, ”Omenia” e un ONG care se laudă cu ”numărul imens de magistrați și generali” din rândurile sale.

De asemenea, în organizația cu sediul în Phoenicia Grand Hotel, apar numeroși politiceni, de la ex-edilul Sorin Oprescu și până la puternicii primari de azi Dan Tudorache, Sectorul 1, sau Daniel Florea, Sectorul 5.

În fața procurorilor DNA, Florin Secureanu a avut un moment în care a declarat că o bună parte din banii dispăruți de la spitalul ”Malaxa” i-a expediat către Fundația Omenia.

Dar, imediat, directorul se sperie!

”Sumele delapidate au ajuns la fundația Omenia”

Pe 3 mai 2017, Florin Secureanu recunoaște în integralitate faptele din rechizitoriu.

Scena are loc în sediul DNA.

Inculpatul se apleacă și scrie. Procurorul Constantin Irina îl întreabă dacă a luat el toți banii. Secureanu clatină din cap.

”Sumele de bani astfel delapidate din patrimoniul spitalului au ajuns la fundația Omenia” Florin Secureanu, declarație la DNA

Avocatul Marina Voicu: ”Nu i-am încurajat denunțurile lui Secureanu”

După ce scrie că banii au ajuns la fundația Minodorei Ilie, Secureanu se oprește și se răzgândește.

Managerul de la ”Malaxa” revine asupra declarației.

Într-o discuție cu Gazeta Sporturilor, avocata Marina Voicu, prezentă la momentul declarației, a explicat că ”eu nu l-am sfătuit să facă denunțuri, dimpotrivă”.

Secureanu s-a răsucit.

Așa că sub propoziția în care spunea că banii au ajuns la ”Omenia”, el adaugă următoarea frază:

”Revin și arăt că sumele ajungeau, de fapt, în integralitate la mine. Nu doresc să dau alte detalii” Florin Secureanu, continuarea declarației la DNA

”Într-o declarație rectificată, singura variantă valabilă în justiție e ultima”, explică avocata Marina Voicu, fostă judecătoare la Înalta Curte.

Ce a căutat Patriarhul Daniel în conducerea fundației cvasimasonice ”Omenia”?

În 2012, Patriarhia a anunțat, prin Biroul de Presă, citat de Agenția Basilica, retragerea Patriarhului Daniel din fundația Omenia. Dar portretul Patriarhului e și acum, după cinci ani, pe siteul fundației, iar Minodora Ilie a declarat pentru ziar că ”Preafericitul Daniel e membru al fundației noastre”.

Bizară apropiere pentru capul unei biserici care, în ultima vreme, s-a arătat ferm îngrijorată de gradul de corupție din sfera publică și, în mod specific, de situația cumplită din sănătate!

Este aceeași Patriarhie care a numit corupția ”cancerul societății românești”.

Ziarul a trimis ieri Patriarhiei rugămintea de a spune care sunt vechimea și adevărul prezent al legăturii dintre Preafericitul Daniel și fundația Omenia.

Răspunsul încă n-a venit.

Chiar dacă Secureanu s-a răsucit, șpaga către fundația Omenia apare și în altă declarație din dosar!

Schemă cu paraîndărăt

Sistemul furtului de la ”Malaxa” este de un primitivism greu de justificat, având în vedere că Primăria susține că n-a observat nimic vreme de 8 ani de zile!

Povestesc chiar cei care au dat mită.

Florin Secureanu oferea contracte în spital unor firme alese de el.

Firmele livrau puțină marfă.

Grosul îl reprezentau ficțiunile, contractele fără prestație din care întorceau banii.

”Plăteam personal managerului sau cui ne indica el”, după cum declară mai mulți patroni.

Una dintre indicații era fundația Omenia.

A chemat-o la magazin ca să-i plătească hainele!

”Ca să lucrezi cu Malaxa trebuie să accepți reguli și condiții!” Așa se adresa Secureanu patronilor, potrivit declarațiilor din dosar

433.000 de lei a fost silită să întoarcă firma către manager și către fundația Omenia

2.000.000 de lei era contractul de furnizare de hrană al firmei Forever Danisim cu ”Malaxa”

Eugenia Dumitru, propretar al firmei Forever Danisim, povestește anchetatorilor cum Florin Secureanu o chema pe la magazinele unde se înțolea, atunci când directorul rămânea fără cash!

Eugenia Dumitru este ea însăși inculpată în dosarul ajuns la Tribunalul București, în fața judecătorului Valentin Bădiță.

”Secureanu m-a chemat la magazinul B&B de la Cora Pantelimon că nu mai avea bani să plătească ce cumpărase. Am plătit eu, cu 11.000 de lei, hainele pe care și le luase” Eugenia Dumitru, patron de firmă contractoare a Spitalului ”Malaxa”

Secureanu a primit o mașină de la firma care livra spitalului ”servicii fictive”

În altă ocazie, ca să nu piardă contractele cu spitalul, patroana s-a dus cu fosta soție a lui Secureanu, Laura, ”ca să plătesc niște materiale de 20.000 de lei cumpărate de la Hornbach pentru casa lor”.

Relevant pentru ce se întâmplă într-o astfel de relație, Secureanu a ajuns până acolo încât a pretins și a primit spre folosință exclusivă, de la aceeași firmă, o mașină GWM Hover!

Întâi câteva haine, apoi o mașină.

”I-a zis soției sale să stea, nedezlipită, lângă mine la bancă, până am plătit către firma Alexandros Retail suma de 50.235 de lei pentru mașina luată pe firma mea, pe care a folosit-o însă exclusiv Secureanu”, spune Eugenia Dumitru.

De fapt, patroana firmei n-a văzut niciodată mașina care era, în acte, pe compania sa.

În schimb, Hoverul a apărut în curtea Spitalului ”Malaxa”.

”Persoane de contact: Minodora Ilie și Bogdan Popa”

Același patron aduce în discuție fundația ”Omenia”, confirmându-l, fără să știe, pe Secureanu, în ciudata și repede luata înapoi izbucnire a acestuia de la DNA.

”Secureanu mi-a zis să trimit băuturi alcoolice, sucuri și mâncare la fundația Omenia. Persoanele de contact erau Minodora Ilie și Bogdan Popa”, a povestit Eugenia Dumitru procurorilor.

Bogdan Popa e nimeni altcineva decât șeful cimitirelor din București, unul dintre foștii oameni de încredere ai lui Sorin Oprescu. Popa l-a denunțat pe fostul primar în dosarul în care Oprescu e trimis în instanță.

”Caraghioșii” care s-au umplut de bani

Combinația este amețitoare printr-un amestec demn de un Dănilă Prepeleac mason.

Primăria îi dădea bani lui Secureanu pentru spital. Acesta îi delapida cu ajutorul unor firme. Punea firmele să finanțeze fundații la capătul cărora erau oameni de la Primărie. Atât Bogdan Popa, cât și Sorin Oprescu și Florin Secureanu erau în conducerea fundației Omenia, unde apare personajul suprarealist Minodora Ilie.

”Omenia” nu e singurul caz de filantropie din banii pacienților.

”La inundații, Secureanu ne-a cerut să donăm mărfuri în valoare de 30.000 de lei și ne-a atras atenția să spunem sinistraților că sunt din partea lui!” Eugenia Dumitru, patron de firmă contractoare a Spitalului ”Malaxa”

Riscul într-un astfel de articol e să pară totul atât de caraghios încât să inspire o senzație de neverosimil. Tot ce s-a întâmplat are un aer ireal, chiar dacă sunt date, contracte și sume adunate de procurori într-un dosar penal.

Numai că fundația Omenia s-a bazat, decenii la rând, exact pe sentimentul că e prea caraghioasă ca să fie reală.

Ca și domnia lui Secureanu, construită ani la rând pe improvizații care ar fi trebuit să se prăbușească într-o săptămână, însă au durat 9 ani și au costat zeci de milioane de euro și o enormă suferință a pacienților!

Ca și întâlnirile masonice dintre Secureanu și Oprescu de la fundația Omenia, aduse în față de sursele ziarului, și care sunt confirmate acum chiar de către cea care le media și îl proteja pe manager.

”O să sară toată România în aer”

Ziarul l-a rugat pe Florin Secureanu să explice de ce apare și, apoi, dispare fundația Omenia din declarația sa.

”Nu știu despre ce vorbiți”, a sunat răspunsul inițial.

-Dar există oricum declarații ale unei acționare de firmă care a dus produse la ”Omenia”.

-Și ce? Toate firmele duceau câte ceva la ”Omenia”!

-”Câte ceva” furat de la pacienți. Vi se pare în regulă? Spitalul plătea lucrări inexistente și apoi din banii aceștia se făceau donații.

-Erau sponsorizări! Atâția ani sponsorizările au fost în regulă și, dintr-odată, n-au mai fost că așa vor procurorii DNA! Nu e în regulă!

-Dar e adevărat că banii mergeau și în alte părți?

-Sunt lucruri pe care nu le pot spune cât o să trăiesc. După aceea le veți afla și o să sară toată România în aer și o să fie pline televiziunile numai de asta!

Așa a încheiat Florin Secureanu conversația.

Minodora Ilie: ”Da, am intervenit o dată la Oprescu pentru Secureanu cu generalii de față!”

Discuție cu Minodora Ilie, fondatoarea fundației Omenia.

Rețineți trimiterea pe care șefa fundației o face la Ierusalim! Nu e o trimitere religioasă. Și ea, și Oprescu și alți implicați în operațiunea de devalizare a Bucureștiului vreme de peste un deceniu folosesc cu obstinație trimiterile la protecția israeliană. Ei dau permanent sentimentul că sunt protejați de serviciile secrete ale Israelului și de interese de afaceri din această țară.

-Care este relația dumneavoastră cu domnul Secureanu?

-Îl știu de când odată, la dânsul la spital, am dus o rudă a Patriarhului pentru o intervenție. Am făcut o faptă bună, fata avea o problemă, parcă ceva cu piciorul. Numai că niciodată domnul Florin Secureanu nu a băgat bani din Malaxa în Fundația Omenia.

-Nu știm dacă el personal a dat, dar există firme care primeau bani de la spital și-i întorceau. Inclusiv prin fundația dumneavoastră.

-Domnule, eu am un jurământ făcut la Ierusalim, în 1989, și nu poate fi vorba de așa ceva! La noi se fac doar fapte de omenie. S-a mai întâmplat ca în întâlnirile noastre să cerem ca unii oameni nevoiași să fie ajutați, iar fiecare se oferea sau scotea ceva pentru a ajuta un om, un cățeluș, dar atât…

-Există mărturii la dosar despre oameni care v-au donat banii pe care-i furau, practic, din spital!

-Haideți să vă spun. Că aducea la întâlnirile noastre o șampanie, o apă… Pe la o recepție. Noi facem de două ori pe an, în care îi pomenim pe oamenii mari care ne-au fost alături. Domnul Coposu, domnul Diaconescu, Patriarhul Teoctist și alții.

-În dosarul de la Tribunalul București sunt mai multe declarații care spun contrariul.

-Domnule, sunteți un om inteligent, aveți cuvântul meu de onoare că în conturile fundației nu au ajuns bani! Eu nu rămân cu 5 bani. Sunt foarte necăjită, acum 3 luni mi-a murit și soțul. Dar eu îmi dau și ultima brățărică pentru nevoiași, pentru tineri, pentru studenți.

„Domnii generali Talpeș și Popescu de la SRI au fost martori”

-Nu vă supărați, evitați tema. Se poate face caritate cu bani furați de la public?!

-Domnule, sunt mii și mii de oameni care ne sunt apropiați. Noi vorbim aici doar de ce fac ei în cadrul asociației. Eu nu pot controla ce gesturi de omenie fac ei sau care sunt relațiile lor în afara Omeniei.

-Ați intervenit, vreodată, pentru domnul Secureanu?

-Să vă zic adevărul, da! L-am rugat pe domnul Oprescu să îl lase în pace, la un moment dat, când se supărase pe el.

-De ce se supărase?

-Sincer, din ce rețin, ceva cu niște lucrări. Dar nu mă pricep, așa că nu pot spune altceva.

-Au fost martori la discuție?

-Mulți, vă dați seama. Era toată lumea, în frunte cu domnii generali Talpeș, Adrian Popescu de la SRI, mai mulți.

-Dar nu știți de bani.

-Nu, și chiar vă invit la noi să vă convingeți de ce înseamnă Omenia. Și vă invit să mai căutați discursul meu de acum câteva zile, de la Argeș, unde l-am întâmpinat pe părintele Pomohaci. Tot ce am primit aici, la Omenia, lucruri mici, mâncare, o floare, le-am dat mai departe. Pentru necăjiți!

-Încă o dată: există filantropie cu bani delapidați?!

-Noi am dat mai departe orice am primit.

-De ce mai e poza Patriarhului Daniel pe siteul Omenia? Există un comunicat din 2012 în care demisionează.

-Patriarhul Daniel este, în continuare, în rândul Fundației Omenia.

CUPRINS: TOATE CAPITOLELE DIN INVESTIGAȚIA GSP DESPRE FLORIN SECUREANU/SPITALUL MALAXA/SISTEMUL DE SĂNĂTATE

Save